Tupolev Tu-114

**Tu-114** (, pagal NATO kodifikaciją - *Cleat*) – sovietinis tarpkontinentinis turbosraigtinis keleivinis lėktuvas, suprojektuotas 1955 m. bombonešio Tu-95 bazėje. Buvo gaminamas 1961–1965 m. Kuibyševo (Samaros) aviacijos gamykloje Nr.18, pastatytas 31 toks lėktuvas.

Tu-114 buvo didžiausias, greičiausias, vienintelis pasaulyje turbosraigtinis lėktuvas su strėliniais sparnais.

## Aerodinaminė schema ir komponavimas
Tu-114 – žemasparnis turbosraigtinis monoplanas su strėliniais sparnais, keturiais varikliais, sukančiais po du į priešingas puses besisukančius sraigtus.

Fiuzeliažas – dviejų laiptais sujungtų denių. Žemutiniame – bagažo skyrius, ekipažo poilsio kambarys ir virtuvė, viršutiniame – keleivių salonas. Iš virtuvės į saloną įrengtas keltuvas maistui.

Pirmieji Tu-114 turėjo unikalų tarybinėje aviacijoje komforto lygį - tris skirtingas klases: ekonominę, pirmą ir keturias trivietes kupe. Padidėjus keleivių srautui ir siekiant didesnio rentabilumo, vietoje kupe buvo įmontuoti paprasti keleivių krėslai.

Kadangi lėktuvas buvo žemasparnis, važiuoklės atramas teko sukonstruoti gerokai didesnes, nei paprastai. Lėktuvas tapo aukštesnis, kas sukėlė papildomų problemų eksploatuojant lainerį.

## Lėktuvo kūrimas ir eksploatacija

Тu-114 pradėtas projektuoti Tupolev konstruktorių biure 1955 m. 1957 m. lapkričio 15 d. įvyko pirmasis naujojo lėktuvo skrydis. 1961 m. balandžio 24 d. Tu-114 išskrido į pirmąjį reisą Maskva-Chabarovskas.

Тu-114 buvo Aeroflot flagmanas, jį naudojo ir Japan Airlines, tolimais nuotoliais jais skraidė aukščiausi SSRS vadovai bei vyriausybinės delegacijos.

Masinė lėktuvų eksploatacija nutraukta 1976 m., praėjus dešimtmečiui nuo jų gamybos sustabdymo. Kelis lainerius iki 1991 m. naudojo SSRS karinių oro pajėgų vadovybė.

Tu-114 buvo vienas iš ekonomiškiausių savo laiko lėktuvų ilgo nuotolio trasose. Kuro išeiga tokių skrydžių metu buvo 34 gramai vienam keleivio kilometrui. Per 15 metų Tu-114 atliko apie 50.000 skrydžių ir pervežė apie 600.000 keleivių.

## Techniniai duomenys

* Ekipažas: 5 žm.: du pilotai, šturmanas, borto mechanikas, radistas
* Кeleivių skaičius: 170–220
* Kreiserinis greitis: 750 km/h
* Didžiausias skrydžio nuotolis: 9 720 km (su 15 tonų krovinio)
* Skrydžio lubos: 12 000 m
* Ilgis: 54,1 m
* Aukštis: 15,5 m
* Sparnų mojis: 51,1 m
* Sparnų plotas: 311,1 kv.m
* Triukšmingumas: 108…112 dB
* Lėktuvo masė: 93,5 t
* Maksimali kilimo masė: 179 t

## Papildoma informacija

* Tu-114 buvo vienas saugiausių sovietinių lėktuvų: aviakatastrofą patyrė tik vienas laineris (1966 m. vasario 17 d. kildamas iš Šeremetjevo oro uosto, dėl nenuvalyto sniego ant pakilimo tako).
* Šiuo lėktuvu sovietinė aviacija išėjo į tolimų ir supertolimų tarptautinių skrydžių rinką (pradėti tiesioginiai reisai į JAV, Kanadą, Kubą, Japoniją, Indiją).
* 1959 m. rugsėjo 15 d. SSRS vadovas Nikita Chruščiovas bandomuoju Tu-114 vyko oficialaus vizito į JAV.
* 1961–1962 metais lakūnų bandytojų I. Suchomlino ir A. Jakimovo įgulos lėktuvu Tu-114 pasiekė 32 pasaulio ir nacionalinius tolio, greičio, skrydžio aukščio rekordus.
* 1967 m. balandžio mėn. -1969 m. vieną Tu-114 "Aeroflot" ir "Japan Air Lines" kartu eksploatavo maršrute Maskva-Tokijas. Lėktuvo salonas buvo perdarytas iš vidiniams SSRS reisams pritaikytos ekonominės 200 vietų konfigūracijos į 105 vietų trijų klasių saloną, vienas pilotas ir vienas skrydžio palydovas buvo japonai. 
* Pagrindiniai šio modelio trūkumai – sudėtingas aptarnavimas oro uoste dėl didelio lėktuvo aukščio, triukšmingumas ir vibracija salone, minkšti (o ne kesoniniai) kuro bakai.
* 1958 m. šio lėktuvo pagrindu buvo suprojektuotas žvalgybinis radiolokacinis lėktuvas Tupolev Tu-126, vėliau – oro tanklaivis.

## Nuorodos
* Apie Tu-114 
* Tu-114 schema 
* Tu-114 kilimas ir nusileidimas (video)